Analiżi aġġornata tal-impatti klimatiċi mhux mis-CO2 tal-avjazzjoni u miżuri ta’ politika potenzjali skont l-Artikolu 30(4) tad-Direttiva dwar l-Iskema tal-UE għall-Iskambju ta' Kwoti tal-Emissjonijiet

1. Daħla

Bħala parti mir-reviżjoni tal-2017 tal-Iskema tal-UE għall-Iskambju ta' Kwoti tal-Emissjonijiet (ETS) rigward l-avjazzjoni, il-koleġiżlaturi inkarigaw lill-Kummissjoni Ewropea biex tippreżenta “analiżi aġġornata tal-effetti, mhux derivati mis-CO2, tal-avjazzjoni, akkumpanjata, fejn adatt, minn proposta dwar kif jiġu indirizzati dawk l-effetti”, skont l-Artikolu 30(4) tad-Direttiva 2003/87/KE.

Analiżijiet preċedenti jmorru lura għall-Valutazzjoni tal-Impatt tal-2006 għall-inklużjoni tal-avjazzjoni fl-EU ETS li eżaminaw il-possibbiltà li jiġu rregolati l-ossidi tan-nitroġenu (NOx), u l-istudju tal-2008 "Lower NOx at Higher Altitudes: Policies to Reduce the Climate Impact of Aviation NOx Emission". Fiż-żmien ta’ dawk l-analiżijiet, il-fehim xjentifiku ma kienx meqjus matur biżżejjed biex jipproponi politiki li jindirizzaw dawn l-impatti. Minflok, mill-2012, l-EU ETS, bħala l-pedament tal-politika tal-UE dwar il-klima tirregola biss l-emissjonijiet tad-diossidu tal-karbonju (CO2) minn titjiriet koperti, li, għall-kuntrarju tal-impatti mhux mis-CO2, huma korrelatati direttament mal-ammont ta’ fjuwil maħruq.

Sabiex jiġi ssodisfat ir-rekwiżit tal-Artikolu 30(4) tad-Direttiva dwar l-EU ETS, il-Kummissjoni Ewropea kkummissjonat rapport lill-Aġenzija tas-Sikurezza tal-Avjazzjoni tal-Unjoni Ewropea (EASA). Ir-rapport jesprimi fehim xjentifiku li evolva ħafna, u jippreżenta analiżi aġġornata tal-impatti klimatiċi ewlenin assoċjati mat-traffiku tal-ajru, minbarra l-emissjonijiet ta’ CO2. L-EASA wettqet ix-xogħol permezz ta’ tim tal-proġett magħmul minn esperti magħrufa f’dan il-qasam mill-UE, min-Norveġja u mir-Renju Unit, li jkopru l-ispettru sħiħ ta’ fehmiet differenti fil-qasam tax-xjenza klimatika. Dan ippermetta diskussjonijiet miftuħa u l-ikkunsidrar ta’ opinjonijiet diverġenti fl-analiżi tal-kwistjonijiet kollha identifikati. Flimkien mal-validazzjoni ta’ dan ix-xogħol permezz ta’ żewġ rieżamijiet bejn il-pari, dan żgura r-rigorożità xjentifika tal-analiżijiet ipprovduti.

Il-mistoqsijiet ta’ riċerka li ġejjin iggwidaw u ffurmaw l-istruttura tal-ħidma tal-esperti:

·X’inhu l-aktar għarfien reċenti dwar l-effetti tat-tibdil fil-klima tal-emissjonijiet mhux mis-CO2 mill-attivitajiet tal-avjazzjoni?

·Liema fatturi/varjabbli kellhom impatt fuq dawn l-effetti - eż. teknoloġija/disinn, operazzjonijiet, fjuwil, miżuri bbażati fuq is-suq? X’inhu l-livell ta’ dak l-impatt? Dawn il-fatturi/varjabbli juru kompromessi jew interdipendenzi bejn impatti differenti?

·X’riċerka saret dwar azzjoni ta' politika potenzjali biex jitnaqqsu l-impatti fuq il-klima mhux mis-CO2? X’inhuma l-vantaġġi u l-iżvantaġġi tal-għażliet politiċi f’termini ta’ implimentazzjoni? X’lakuni għad fadal fl-għarfien?

L-impatti mhux mis-CO2 ivvalutati mill-esperti jirriżultaw b’mod partikolari minn emissjonijiet ta’ ossidi tan-nitroġenu (NOx), partikoli tan-nugrufun, speċijiet ta’ kubrit ossidizzat, u fwar tal-ilma mill-inġenji tal-ajru. L-impatt nett tagħhom huwa effett ta’ tisħin fuq il-klima, għalkemm hemm għadd ta’ effetti ta’ tisħin u tkessiħ individwali mill-emissjonijiet rispettivi tal-avjazzjoni mhux mis-CO2, b’kompromessi u inċertezzi ta’ gradi differenti.

L-awturi jinnutaw li l-fehim xjentifiku dwar l-effetti tat-tibdil fil-klima tal-emissjonijiet mhux mis-CO2 mill-attivitajiet tal-avjazzjoni mexa ’l quddiem matul dawn l-aħħar għaxar snin. Fir-rigward ta’ dawn l-impatti, u kif għandhom jiġu vvalutati f’termini ta’ metriċi ta’ emissjonijiet ekwivalenti għas-CO2, għad fadal diversi inċertezzi u tfaċċaw oħrajn ġodda. Ir-rapport jidentifika u jevalwa firxa ta’ għażliet politiċi kif ukoll oqsma ta’ riċerka li għandhom jiġu indirizzati biex jiġu trattati dawn l-inċertezzi.